Lt.genl. Yolisa Matakate, waarnemende hoof van die Valke, het dit Vrydag aan die parlementêre komitee vir polisie bekendgemaak. Matakate is deur die komiteelede uitgevra oor die inbraak in die eerste week van Julie
Matakate wou nie bevestig of die vingerafdruk aan enige van die Valke-lede behoort wat in die gebou werk nie.
Sy het ook vroeër aan die komitee gesê dat daar ondersoek ingestel is na die toegangskaarte wat gebruik word om die perseel binne te kom. Volgens Matakate is die ondersoek daarna steeds aan die gang.
“Soos julle weet, is daar by agt kantore ingebreek. Rekenaars en skootrekenaars van die finansiesafdeling is gesteel, maar die inligting wat gesteel is, hou nie verband met die ondersoeke nie,” het sy gesê.
Sy het ook gesê daar is vasgestel die inbrekers het geweet daar is ŉ veiligheidskamera by die ingang. Hulle het seker gemaak dat hulle nie vir die kamera kyk nie, hoewel hulle balaklawas aangehad het.
Matakate het gesê die inbrekers het toegang tot die kantoor gekry deur die heining by die spoorlyn naby die kantoor te knip.
Sy het gesê omdat die voorval in die aand gebeur het, was dit moeilik om die nommerplaat op die voertuig vas te stel.
Sy het bygevoeg die SAPD het die wagte verskaf wat tans by die kantoor is en baie van hulle is voormalige polisiereserviste.
Matakate het aan die komitee gesê sy dink nie dat ander inbrake by regeringskantore toevallig is nie.
In Maart is 15 rekenaars waarop sensitiewe inligting geberg was uit die kantoor van die hoofregter in Midrand gesteel. Twee mansmhet reeds in die hof daarvoor verskyn.